***** ΑΠΟΦΑΣΗ ΤΗΣ ΕΠΙΤΡΟΠΗΣ της 15ης Ιουλίου 1981 περί εφαρμογής της αναμορφώσεως των γεωργικών διαρθρώσεων στο Βέλγιο σύμφωνα με τις οδηγίες 72/159/ΕΟΚ και 75/268/ΕΟΚ του Συμβουλίου (Τα κείμενα στη γαλλική και ολλανδική γλώσσα είναι τα μόνα αυθεντικά) (81/616/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, την οδηγία 72/159/ΕΟΚ του Συμβουλίου της 17ης Απριλίου 1972 περί εκσυγχρονισμού των γεωργικών εκμεταλλεύσεων (1), όπως τροποποιήθηκε τελευταία από την οδηγία 80/370/ΕΟΚ (2), και ιδίως το άρθρο 18 παράγραφος 3, την οδηγία 75/268/ΕΟΚ του Συμβουλίου της 28ης Απριλίου 1975 περί της ορεινής γεωργίας και της γεωργίας σε ορισμένες μειονεκτικές περιοχές (3), όπως τροποποιήθηκε τελευταία από την οδηγία 80/666/ΕΟΚ (4), και ιδίως το άρθρο 13, Εκτιμώντας: ότι η βελγική κυβέρνηση ανακοίνωσε στις 10 Απριλίου και στις 13 Μαΐου 1981 τις ακόλουθες κανονιστικές και διοικητικές διατάξεις: - Βασιλικό Διάταγμα της 11ης Φεβρουαρίου 1981 περί τροποποιήσεως του Βασιλικού Διατάγματος της 29ης Ιουλίου 1980 περί εκσυγχρονισμού των γεωργικών εκμεταλλεύσεων που ευρίσκονται σε μειονεκτικές περιοχές, - Βασιλικό Διάταγμα της 11ης Φεβρουαρίου 1981 περί τροποποιήσεως του Βασιλικού Διατάγματος της 21ης Ιουνίου 1974 περί εκσυγχρονισμού των γεωργικών εκμεταλλεύσεων, - Βασιλικό Διάταγμα της 3ης Μαρτίου 1981 περί εκσυγχρονισμού των γεωργικών εκμεταλλεύσεων, - Βασιλικό Διάταγμα της 19ης Φεβρουαρίου 1981 περί τροποποιήσεως του Βασιλικού Διατάγματος της 4ης Οκτωβρίου 1976 περί παροχής ενισχύσεων για την τήρηση λογιστικής διαχειρίσεως και τη σύμπραξη των αντιπροσώπων ενώσεων παραγωγών γεωργικών και κηπευτικών προϊόντων και αναγνωρισμένων οργανώσεων στη διάδοση της ορθολογικής διαχειρίσεως των γεωργικών εκμεταλλεύσεων και των εκμεταλλεύσεων που ασχολούνται με την καλλιέργεια κηπευτικών προϊόντων· ότι, σύμφωνα με το άρθρο 18 παράγραφος 3 της οδηγίας 72/159/ΕΟΚ και με το άρθρο 13 της οδηγίας 75/268/ ΕΟΚ, η Επιτροπή πρέπει να αποφασίσει, λαμβάνοντας, υπόψη την προαναφερθείσα ανακοίνωση, αν οι διατάξεις που αφορούν την εφαρμογή της οδηγίας 72/159/ΕΟΚ και των τίτλων ΙΙΙ και IV της οδηγίας 75/268/ΕΟΚ, οι οποίες ισχύουν στο Βέλγιο, συνεχίζουν να πληρούν τους όρους χρηματοδοτικής συμμετοχής της Κοινότητος· ότι οι προαναφερθείσες διατάξεις ανταποκρίνονται στους όρους και τους στόχους των οδηγιών 72/159/ΕΟΚ και 75/268/ΕΟΚ· ότι εζητήθη η γνώμη της επιτροπής του ΕΓΤΠΕ ως προς τα χρηματοδοτικά θέματα· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι διατάξεις σχετικά με την εφαρμογή της οδηγίας 72/159/ΕΟΚ και των τίτλων ΙΙΙ και IV της οδηγίας 75/268/ΕΟΚ , οι οποίες ισχύουν στο Βέλγιο, συνεχίζουν να πληρούν, λαμβανομένων υπόψη των διατάξεων που αναφέρονται στα σημεία του αιτιολογικού, τους όρους χρηματοδοτικής συμμετοχής της Κοινότητος στο πλαίσιο της κοινής δράσεως που αναφέρεται στο άρθρο 15 της οδηγίας 72/159/ΕΟΚ και στο άρθρο 13 της οδηγίας 72/268/ΕΟΚ. Άρθρο 2 Η παρούσα απόφαση απευθύνεται στο Βασίλειο του Βελγίου. Έγινε στις Βρυξέλλες, στις 15 Ιουλίου 1981.

[Source: multi_eurlex | Tokens: 2875]